Hulp stroom in vir Vernon KoekemoerLinda Coetzee, Cassie Booyse (oftewel Vernon Koekemoer) se lewensmaat van die afgelope nege jaar, gesels in die Jacaranda FM-ateljee oor sy toestand. (Foto: Skermgreep) Jacaranda FM en die Good Morning Angels-program het Woensdagoggend die geldelike las van Cassie Booyse – bekend as Vernon Koekemoer – se mediese uitgawes met ŉ skenking van R30 000 ligter gemaak. Dié bedrag word aan Booyse geskenk uit die Good Morning Angels-fonds, het omroeper Martin Bester aan Linda Coetzee, Booyse se lewensmaat van die afgelope nege jaar, gesê. Coetzee het Woensdagoggend in die Jacaranda FM-ateljee gesels oor Booyse (66) se toestand. Hy lê sedert 17 September in die Tambo-gedenkhospitaal in Boksburg nadat sy gesondheid skielik drasties begin agteruit gaan het. Hy is die afgelope twee jaar bedlêend nadat hy drie onsuksesvolle heupoperasies in dieselfde hospitaal ondergaan het. Maroela Media het vroeër berig Booyse het ná die laaste operasie in Februarie vanjaar weer infeksie gekry en hy kon sedertdien nog glad nie weer loop nie. Volgens Coetzee het Booyse vyf jaar gelede ophou werk weens sy gesondheidsprobleme. Linda Coetzee en Vernon Koekemoer. (Foto: Verskaf) “Ek weier om op te gee op Cassie. Dit is nog nie sy tyd nie. Ek glo daar is hoop,” het sy emosioneel aan Bester en sy span gesê. Malcolm Wentzel, die bekende TikTokker en sakeman, het ook namens die FKN Army R20 000 aan Booyse geskenk. Die FKN Army is ŉ sosialemediabeweging wat gestig is om behoeftiges te bemagtig. ŉ Groep Suid-Afrikaners wat in Nederland woon het ook hand in die sak gesteek en het ŉ skenking van R15 000 aan Booyse gemaak. “Ons is ŉ groep mense in Nederland wie se harte geroer is deur Vernon Koekemoer se verhaal,” het ene Wian in ŉ telefoonoproep gesê. “Good Morning Angels is ook in verbinding met ŉ topspesialis wat gratis vir Cassie sal ondersoek en ook gratis toetse sal doen om die omvang van sy probleme en die behandelingspad vorentoe te bepaal,” het Bester gesê. Booyse het in 2008 oornag ŉ sensasie op die internet geword nadat ŉ foto van hom by ŉ musiekfees, met ŉ kortbroek, geknoopte hemp, mullet en glasie in die hand, versprei het. Hy is “Vernon Koekemoer” gedoop en die foto is wêreldwyd versprei. Volg dié BackABuddy-skakel om vir Cassie Booyse geldelik by te staan.